《沁园春 病中诀别口占》
清代·华慧空

六十年来，弱草栖尘，春归梦醒。似吐丝作茧，缠绵欲尽，采花酿蜜，辛苦垂成。

多病衮师，无家织素，弃置何烦属累卿。今而后，把幻缘剪断，万劫冥冥。

知卿影事萦情，料难禁、悲从腹里生。怅芦帘纸阁，芸编历乱，冰床雪被，兰炷青荧。

眼莫长开，肠休频转，留取禅心伴老僧。来朝去，便鸳摩一卷，送我西行。

作者简介：字贞素，金匮人，诸生杨逢春室。有《环翠轩词草》。